b'\n_START_ARTICLE_\nRasmus Dahlin\n_START_SECTION_\nSeuraura\n_START_PARAGRAPH_\nEnsimm\xc3\xa4isen kerran Dahlin nousi Fr\xc3\xb6lunda HC:n pelaavaan kokoonpanoon kaudella 2016\xe2\x80\x932017. Lokakuussa 2016 h\xc3\xa4nest\xc3\xa4 tuli ensimm\xc3\xa4inen 2000-luvulla syntynyt pelaaja SHL-liigassa. Pelatessaan Karlskronaa vastaan kuukautta my\xc3\xb6hemmin Dahlin teki ensimm\xc3\xa4isen maalinsa. Samalla h\xc3\xa4nest\xc3\xa4 tuli historian toiseksi nuorin Ruotsin p\xc3\xa4\xc3\xa4sarjassa maalin tehnyt pelaaja. Ennen marraskuuta Dahlin oli saanut vastaanottaa ainoastaan Ruotsin valtion m\xc3\xa4\xc3\xa4rittelem\xc3\xa4\xc3\xa4 minimipalkkaa (150 euroa kuukaudessa). Saatuaan kuitenkin tarpeeksi SHL-otteluita tililleen h\xc3\xa4n sai oikeuden ensimm\xc3\xa4iseen tulokassopimukseensa.\n_START_SECTION_\nMaajoukkueura\n_START_PARAGRAPH_\nSyksyll\xc3\xa4 2016 Dahlin kutsuttiin alustavasti vuoden 2017 nuorten MM-kilpailuihin osallistuvaan Ruotsin maajoukkueryhm\xc3\xa4\xc3\xa4n. Muutama kuukausi my\xc3\xb6hemmin h\xc3\xa4net nimettiin joulup\xc3\xa4iv\xc3\xa4n\xc3\xa4 Ruotsin lopulliseen kokoonpanoon, mink\xc3\xa4 my\xc3\xb6t\xc3\xa4 h\xc3\xa4nest\xc3\xa4 tuli kilpailujen nuorin pelaaja. Turnauksen avausottelussa Dahlin onnistui maalinteossa, kun h\xc3\xa4n teki Ruotsin viidennen maalin Tanskaa vastaan. Maalin ja maalisy\xc3\xb6t\xc3\xb6n seurauksena Dahlinista tuli yhdeks\xc3\xa4s 16 vuoden ik\xc3\xa4isen\xc3\xa4 tehopisteen tehnyt pelaaja nuorten MM-kisahistoriassa. Saman ottelun aikana h\xc3\xa4nest\xc3\xa4 tuli my\xc3\xb6s MM-kisahistorian nuorin ruotsalainen maalintekij\xc3\xa4 sek\xc3\xa4 ensimm\xc3\xa4inen 2000-luvulla syntynyt pelaaja, joka on tehnyt tehopisteen nuorten maailmanmestaruuskilpailuissa. Ruotsi j\xc3\xa4i turnauksessa nelj\xc3\xa4nneksi, kun se h\xc3\xa4visi pronssiottelussa Ven\xc3\xa4j\xc3\xa4lle jatkoajan j\xc3\xa4lkeen 1\xe2\x80\x932.\n_START_SECTION_\nPelityyli\n_START_PARAGRAPH_\nJatkoaika.comin verkkolehdelle antamassaan haastattelussa Dahlin kuvaili itse\xc3\xa4\xc3\xa4n kahden suunnan puolustajana. Verkkolehden Markus Suhonen m\xc3\xa4\xc3\xa4ritteli Dahlinin osaamisen hy\xc3\xb6kk\xc3\xa4ysalueella "vaaralliseksi yhdistelm\xc3\xa4ksi liikkuvuutta ja kiekollista osaamista".'